बाइक चुराने के संदेह में युवक को भीड़ ने बंधक बनाकर पीटा

आरा(पटना). टाउन थाना के तरी मुहल्ला इलाके से सोमवार की रात एक बाइक चुराकर ले जाने की कोशिश में लगे एक संदिग्ध को भीड़ ने धर दबोचा। इसके बाद भीड़ ने उसे पकड़कर सरेआम धुनाई कर डाली। बाद में उसे टाउन थाना के पुलिस के हवाले कर दिया गया। घटना रात करीब दस बजे की है। दरअसल, बताया जा रहा कि तरी मुहल्ला निवासी चंदन कुमार के घर के बाहर एक काले रंग की बाइक खड़ी थी। इस बीच रात में एक संदिग्ध युवक हाथ में पॉलीथिन लिए आया।

इसके बाद बाइक के हैंडल में पॉलीथिन लटका दिया। फिर वह बाइक लेकर जाने की कोशिश में लगा हुआ था। इतने में मुहल्ले के युवकों ने रंगे हाथ धर दबोचा। फिर पिटाई कर उसे पुलिस के हवाले कर दिया गया। इधर, पिटाई से घायल संदिग्ध युवक ने पूछताछ में अपना नाम राजू कुमार बताया। जो आरा मुफस्सिल थाना के शोभी डुमरा का निवासी है। इलाज सदर अस्पताल में कराया गया। उसके परिजनों के अनुसार युवक की मानसिक हालत ठीक नहीं है।

इधर, नगर निगम के पास चोरी की बाइक लेकर घूम रहे तीन युवक किए गए गिरफ्तार



- टाउन थाना के आरा नगर निगम रोड के समीप से सोमवार की रात चोरी की बाइक के साथ तीन बदमाशों को धर दबोचा। इसे लेकर पुलिस ने चार के विरूद्ध केस दर्ज किया है। पकड़े गये तीनों संदिग्धों को पुलिस ने मंगलवार को जेल भेज दिया। इस मामले में दारोगा चरवा टोप्पे के बयान पर एफआईआर दर्ज कर पुलिस बाइक चोरी करने वाले रैकेट को दबोचने के प्रयास में लगी हुई है।

- टाउन थाना के इंस्पेक्टर जेपी सिंह ने बताया कि कोईलवर थाना के मानाचक गांव निवासह चन्देश्वर राय के पुत्र सूरज राय, उमेश राय के पुत्र रंजन कुमार व जमालपुर निवासी के पुत्र कुणाल कुमार को गिरफ्तार किया गया है। तीनों एक ही बाइक पर सवार होकर जा रहे थे। इस दौरान पुलिस की गश्ती जीप को देखकर भागने लगे। बाद में पुलिस ने पीछा कर तीनों को धर दबोचा। इस दौरान तीनों से गहन पूछताछ की गयी। जिसमें कई बातें सामने आयी।

साथी सन्नी से आठ हजार रुपये में खरीदी थी चोरी की बाइक



- पुलिस के अनुसार चोरी की बाइक के साथ पकड़े गये तीनों संदिग्धों ने बताया कि कोईलवर थाना के दुर्जनचक गांव निवासी कृष्णा यादव के पुत्र सन्नी कुमार से आठ हजार रुपये में गाड़ी खरीदी थी। उसने गाड़ी के कागजात नहीं दिखाए। जिससे पुलिस को संदेह है कि बरामद बाइक चोरी की है।